
	OBČINA KOMEN

	Komen 86, 6223 Komen

	tel. 05 7310450, fax. 05 7310460


Statutarno pravna komisija


Številka: 007-0005/2026-
Datum: 18. 6. 2026


Občinski svet Občine Komen


· [bookmark: _Hlk232066350][bookmark: _Hlk232066539]Predlog Obvezne razlage določb šestega in desetega odstavka 81. člena Odloka o občinskem prostorskem načrtu Občine Komen (Uradni list RS, št. 26/18, 28/19 – obv. razl., 65/20 – obv. razl., 121/21 – obv. razl., 1/24 – obv. razl.)

97. člen Poslovnika občinskega sveta občine Komen (Uradni list RS 80/09, 39/14, 76/25, 770/2026) določa, da lahko vsak, ki ima pravico predlagati odlok, poda zahtevo za obvezno razlago določb občinskih splošnih aktov. Zahteva mora vsebovati naslov, označitev določbe s številko člena ter razloge za obvezno razlago.
Zahtevo za obvezno razlago najprej obravnava statutarno pravna komisija, ki lahko zahteva tudi mnenje drugih delovnih teles sveta, predlagatelja splošnega akta, župana in občinske uprave. Če komisija ugotovi, da je zahteva utemeljena, pripravi predlog obvezne razlage in ga predloži občinskemu svetu v postopek.
Občinski svet sprejema obvezno razlago po določbah poslovnika občinskega sveta, ki veljajo za sprejem odloka po skrajšanem postopku.
Statutarno pravni komisiji je bila v skladu s 97. členom Poslovnika podana zahteva za obvezno 
razlago določb šestega in desetega odstavka 81. člena Odloka o občinskem prostorskem načrtu Občine Komen (Uradni list RS, št. 26/18, 28/19 – obv. razl., 65/20 – obv. razl., 121/21 – obv. razl., 1/24 – obv. razl.), v nadaljevanju OPN. Zahtevo je podal župan, mag. Erik Modic.

Določbe 81. člena OPN, ki jih obvezna razlaga zadeva:

Šesti odstavek 81. člena:
»Na objektih in območjih kulturne dediščine veljajo pri gradnji in drugih posegih v prostor prostorski izvedbeni pogoji za celostno ohranjanje kulturne dediščine. V primeru neskladja ostalih določb tega odloka s prostorsko izvedbenimi pogoji glede celostnega ohranjanja kulturne dediščine veljajo pogoji celostnega ohranjanja kulturne dediščine.«

Deseti odstavek 81. člena:
»Za registrirano kulturno dediščino, ki ni kulturni spomenik in ni varstveno območje dediščine, velja, da posegi v prostor ali načini izvajanja dejavnosti, ki bi prizadeli varovane vrednote ter prepoznavne značilnosti in materialno substanco, ki so nosilci teh vrednot, niso dovoljeni. V primeru neskladja določb tega odloka z varstvenimi režimi, ki veljajo za registrirano kulturno dediščino, veljajo prostorski izvedbeni pogoji, določeni v tem členu.«



Razlog za sprejem obvezne razlage

V praksi izvajanja Odloka o OPN prihaja do različnih interpretacij glede pravne teže in hierarhije med posameznimi poglavji odloka. Prostorski izvedbeni pogoji (PIP) izvedbenega dela OPN so namreč pretežno izraženi eksaktno oziroma numerično (metrični odmiki, urbanistični faktorji, etažnost stavb ipd.), medtem ko so določbe s področja varstva kulturne dediščine po svoji naravi širše, opisne in izrazito strokovno-specifične.

Neposredna posledica tega izhodiščnega nesorazmerja v načinu zapisa je, da udeleženci v postopkih (občinski organi, projektanti, investitorji in upravne enote) v praksi potrebujejo natančnejše usmeritve, kako pravilno tolmačiti in usklajeno izvajati določbi šestega in desetega odstavka 81. člena v razmerju z ostalimi določbami OPN. Navedena odstavka sicer jasno določata, da v primeru neskladja z ostalimi določbami OPN veljajo pogoji celostnega ohranjanja kulturne dediščine oziroma prostorski izvedbeni pogoji iz 81. člena.

Ker morata Občina kot mnenjedajalec in upravni organ v postopku pridobivanja gradbenega dovoljenja ugotavljati skladnost nameravane gradnje z OPN kot celoto (ki vključuje tako splošne, podrobne kot posebne PIP), sočasna uporaba vseh ostalih določb odloka ter opisnih varstvenih usmeritev s področja varstva kulturne dediščine odpira kompleksna metodološka vprašanja. Prostorsko načrtovanje po svoji naravi zahteva usklajevanje različnih prostorskih ravni, zato v praksi prihaja do situacij, ko se splošni tehnični in morfološki pogoji križajo s strokovno-specifičnimi usmeritvami za ohranjanje kakovosti prostora in dediščine.

Ker odlok ne določa natančne metodologije, kako ti dve različni vrsti prostorskih izvedbenih pogojev uskladiti pri načrtovanju in vrednotenju projektnih rešitev, je sprejem te obvezne razlage nujen korak. Z njo vsem udeležencem v prostoru zagotavljamo jasno in enotno strokovno usmeritev, kako pravilno ugotavljati skladnost nameravanih posegov s celotnim prostorskim aktom. To bo prineslo večjo pravno in strokovno varnost pri vodenju postopkov ter preprečilo neenotna tolmačenja urbanističnih in arhitekturnih izhodišč na terenu.

Utemeljitev predlagane razlage

Kulturna dediščina predstavlja nenadomestljivo vrednoto in prostor javnega interesa, ki ga občina varuje s svojimi strateškimi in izvedbenimi akti. Ta javni interes izhaja že iz strateškega dela OPN, kjer 39. člen (usmeritve za varstvo kulturnih kakovosti) v drugem odstavku izrecno določa, da morajo prostorske ureditve »upoštevati javno korist varstva dediščine in biti prilagojene celostnemu ohranjanju kulturne dediščine«, ter narekuje, da se različne dejavnosti in rabe, ki se pojavljajo v prostoru, »uskladijo z omejitvami varstva dediščine«.

Izvedbeni del odloka to krovno usmeritev konkretizira v šestem in desetem odstavku 81. člena, ki vsebujeta jasno pravilo o prednosti varstvenih usmeritev: v primeru neskladij veljajo pogoji celostnega ohranjanja kulturne dediščine in prostorski izvedbeni pogoji za registrirano kulturno dediščino, ki ni kulturni spomenik in ni varstveno območje dediščine.

Namen te obvezne razlage je pojasniti, kako se ta primarnost dejansko izvaja v praksi. Ker določbe 81. člena ne vsebujejo številčnih ali tehničnih parametrov, temveč predpisujejo vsebinska varstvena merila (kot so npr. ohranjanje zgodovinskih gradbenih linij, prostorskih odnosov in stavbnega tkiva), se v praksi odpira vprašanje njihovega natančnega tolmačenja. Edina strokovno in pravno pravilna pot za njihovo uresničevanje je zato pridobitev pogojev, mnenja ali soglasja pristojnega organa.

Čeprav to v samem besedilu izvedbenih členov ni izrecno zapisano, se določbe 81. člena razlagajo tako, da je za vsebinsko interpretacijo teh izhodišč zavezujoča strokovna presoja organa, pristojnega za varstvo kulturne dediščine (ZVKDS). 

Uveljavitev te prednosti pa ne pomeni splošne izključitve upoštevanja preostalih določb OPN. Nameravani posegi morajo še naprej slediti vsem tistim prostorskim izvedbenim pogojem OPN, ki ne vplivajo neposredno na varovane vrednote dediščine. Strokovna presoja pristojnega organa (ZVKDS) se upošteva kot primarna izključno tam, kjer so splošna pravila in posebne varstvene zahteve v dejanskem navzkrižju. Pri iskanju ustreznih projektnih rešitev se dosledno uporablja načelo sorazmernosti, kar pomeni, da se ostali splošni, podrobni ali posebni PIP prilagodijo le v najmanjši možni meri, ki je nujna za ohranitev kakovosti kulturne dediščine in avtentičnosti prostora. Na ta način se skozi celoten projekt ohranja usklajenost in kontinuiteta OPN.

Sprejem obvezne razlage bo omogočil enotno in jasno strokovno podlago za reševanje prostorskih situacij na območjih kulturne dediščine, kot jih opredeljuje 81. člen OPN. Obvezna razlaga nima finančnih posledic za proračun Občine, bistveno pa prispeva k uresničevanju javnega interesa na področju celostnega ohranjanja prostorske in kulturne identitete občine.


Statutarno pravna komisija je podano zahtevo župana preučila ter v skladu s 66. členom Poslovnika občinskega sveta Občine Komen občinskemu svetu predlaga, da sprejme predlog obvezne razlage v predlagani obliki in vsebini.



	
	Stojan Kosmina
Predsednik Statutarno pravne komisije







										


Na podlagi 16. člena Statuta Občine Komen (Uradni list RS, 80/09, 39/14, 39/16 in 76/25) in 97. člena Poslovnika Občinskega sveta Občine Komen (Uradni list RS, št. 80/09, 39/14, 76/25 in 770/2026) je Občinski svet občine Komen na svoji  _________ seji dne ________, sprejel

OBVEZNO RAZLAGO

šestega in desetega odstavka 81. člena 
Odloka o občinskem prostorskem načrtu Občine Komen 
(Uradni list RS, št. 26/18, 28/19 – obv. razl., 65/20 – obv. razl., 121/21 – obv. razl., 1/24 – obv. razl.)


1. člen

Sprejme se obvezna razlaga določb šestega in desetega odstavka 81. člena Odloka o občinskem prostorskem načrtu občine Komen, Uradni list RS, št. 26/18, 28/19 – obv. razl., 65/20 – obv. razl., 121/21 – obv. razl., 1/24 – obv. razl., (v nadaljevanju: odlok) z namenom razjasnitve strokovne hierarhije med prostorskimi izvedbenimi pogoji za varstvo kulturne dediščine ter vsemi ostalimi pogoji tega odloka.

2. člen

Določba šestega odstavka 81. člena odloka, ki se glasi: »Na objektih in območjih kulturne dediščine veljajo pri gradnji in drugih posegih v prostor prostorski izvedbeni pogoji za celostno ohranjanje kulturne dediščine. V primeru neskladja ostalih določb tega odloka s prostorsko izvedbenimi pogoji glede celostnega ohranjanja kulturne dediščine veljajo pogoji celostnega ohranjanja kulturne dediščine.« in določba desetega odstavka 81. člena odloka, ki se glasi: »Za registrirano kulturno dediščino, ki ni kulturni spomenik in ni varstveno območje dediščine, velja, da posegi v prostor ali načini izvajanja dejavnosti, ki bi prizadeli varovane vrednote ter prepoznavne značilnosti in materialno substanco, ki so nosilci teh vrednot, niso dovoljeni. V primeru neskladja določb tega odloka z varstvenimi režimi, ki veljajo za registrirano kulturno dediščino, veljajo prostorski izvedbeni pogoji, določeni v tem členu.« se razlagata tako, da imajo prostorski izvedbeni pogoji za celostno ohranjanje kulturne dediščine ter varstveni režimi za registrirano kulturno dediščino, ki ni kulturni spomenik in ni varstveno območje dediščine, prednost pred ostalimi določbami tega odloka. V primeru medsebojnega neskladja se upoštevajo prostorski izvedbeni pogoji iz 81. člena odloka, drugi prostorski izvedbeni pogoji odloka pa se temu prilagodijo. 

Ker določbe 81. člena namesto tehničnih parametrov predpisujejo vsebinska varstvena merila, je za njihovo tolmačenje zavezujoče strokovno mnenje oziroma kulturnovarstveno mnenje ali soglasje organa, pristojnega za varstvo kulturne dediščine (ZVKDS). Če strokovna presoja tega organa za ohranitev dediščine zahteva ali potrdi projektno rešitev, ki odstopa od ostalih pogojev odloka, strokovno mnenje ali soglasje na točki neskladja prevlada. Vsi ostali pogoji odloka, ki niso v neposrednem nasprotju z varstvenimi zahtevami, se še naprej v celoti upoštevajo. Prilagoditev pogojev se izvede le v najmanjši možni meri, ki je nujna za ohranitev kakovosti kulturne dediščine in avtentičnosti prostora, s čimer se ohranja kontinuiteta Občinskega prostorskega načrta občine Komen.

3. člen

Obvezna razlaga začne veljati naslednji dan po objavi v Uradnem listu Republike Slovenije.



	Datum:
Številka: 
	

	
	Mag. Erik Modic, župan

	PREDLOG SKLEPA




Številka: 		
Datum: 		


Na podlagi 16. člena Statuta Občine Komen (Ur. l. RS 80/09, 39/14, 39/16, 76/25) je občinski svet Občine Komen na svoji __. _______ seji, dne __.__.____ sprejel naslednji

SKLEP

1.

Sprejme se Obvezna razlaga šestega in desetega odstavka 81. člena Odloka o občinskem prostorskem načrtu Občine Komen (Uradni list RS, št. 26/18, 28/19 – obv. razl., 65/20 – obv. razl., 121/21 – obv. razl., 1/24 – obv.).

2.

Ta sklep velja takoj.



	
	Mag. Erik Modic, župan

